Virallinen lehti nro C 269 , 16/10/1995 s. 0217



A4-0207/95 Päätöslauselma parlamentin suosituksista komissiolle johdannaisista, niiden nykyisestä asemasta pääomamarkkinoilla, niiden eduista ja riskeistä Euroopan parlamentti, joka - ottaa huomioon työjärjestyksensä 148 artiklan, - ottaa huomioon raha-asiain alivaliokunnan tästä aiheesta 21. maaliskuuta 1995 järjestämän julkisen kuulemistilaisuuden päätökset, - ottaa huomioon Yhdysvalloissa, Japanissa ja EU:ssa käynnissä olevan lainsäädännöllisen työn sekä Baselin pankkivalvontakomitean ehdotukset, - ottaa huomioon 15. joulukuuta 1993 antamansa päätöslauselman kansainvälisestä rahoitusyhteistyöstä pääomamarkkinoiden sääntelyn vähentämisen puitteissa ((EYVL C 20, 24.1.1994, s. 74)) ja erityisesti johdannaisia koskevat ehdotuksensa ja suosituksensa, - ottaa huomioon komission johdannaisia, pääomaliikkeitä ja rahoitussääntelystä käytyä keskustelua koskevan tiedonannon muodossa antaman vastauksen (SEC(95)0587), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0207/95), A. on tietoinen johdannaismarkkinoiden nopeasta ja vuodesta 1989 lähtien kiihtyvästä kasvusta viimeisen kahdenkymmenen vuoden aikana, mikä johtuu laitosten tarpeesta suojautua rahoitusriskiltä, valuuttakurssien määrittämistä koskevan Bretton Woods -järjestelmän romahdettua; B. on tietoinen Euroopan liike-elämän osuuden huomattavasta kasvusta asiaankuuluvilla maailmanmarkkinoilla; C. ottaa huomioon innovatiivisen hengen, joka on ominaista johdannaisten kehitykselle, ja näiden keinojen siitä seuraavan moninaisuuden, ja joissakin tapauksissa monimutkaisuuden, mikä saattaa vaikeuttaa niihin liittyvien riskien ymmärtämistä tavallisen käyttäjän kannalta; D. ottaa huomioon valuuttamarkkinoiden ja sopimus- eli OTC-markkinoiden samansuuntaisen kehityksen; nämä markkinat huolehtivat erilaisista käyttäjien tarpeista, ja kummallakin on omat operationaaliset ja valvontaan liittyvät ongelmansa; E. on vakuuttunut siitä, että johdannaiset, silloin kun niitä on käytetty riskienhallinnan välineinä, ovat tuottaneet todellisia hyötyjä seuraavista syistä: a) varojen tehokkaampi kohdentaminen ja b) riskin hajauttaminen, joka johtuu riskinvälityskustannusten pienentämisestä jaettaessa riskejä, joita ei aikaisemmin voitu jakaa; F. palauttaa kuitenkin mieliin edellä mainitussa 15. joulukuuta 1993 antamassaan päätöslauselmassa ilmaistun huolen näistä kasvaneista rahoitusalan eri osapuoliin kohdistuvista riskeistä, jotka johtuvat johdannaismarkkinoiden nopeasta kasvusta, sekä muissa parlamentaarisissa elimissä, etenkin Yhdysvaltain kongressissa, maailmanlaajuisesti ilmaistun huolen; G. katsoo, että yhteisön viranomaisten ja kansallisten viranomaisten on mitä suurimmassa määrin otettava huomioon niiden piensäästäjien aseman turvaaminen, jotka antavat pankeille ja rahoitusyhtiöille sijoitustensa hoitamisen; H. on myös huolissaan johdannaisinstrumenttien lisääntyvästä itsenäisestä käytöstä pelkästään keinottelutarkoituksiin; I. ottaa huomioon, että joissakin jäsenvaltioissa vallitsee epäselvyys siitä, ovatko valtion elimet, asuntolainarahastot ja muut osapuolet lain mukaan oikeutettuja käymään kauppaa johdannaisilla, ja että (markkina)toimijoiden oikeudellinen asema vaihtelee eri maissa; J. ottaa huomioon, että varsinkin valuutanmyyjät ja sijoittajat käyttävät johdannaissopimuksia myös hankkiakseen suojaamattomia ja usein huomattavaan ns. vipuvaikutukseen perustuvia omistuksia omistusaseman saavuttamiseen suotuisia hinnanmuutoksia odottaessaan; että tämän kaltaiseen toimintaan sisältyy olennaisesti erityisiä riskejä; että erittäin suuret tappiot ovat mahdollisia ja että sellaisia on jo ilmennyt kyseistä kauppaa käytäessä; että eettisesti epäilyttäviä käytäntöjä on paljastettu joissakin äskettäisissä tapauksissa, joissa on ollut kyse vakavista asiakkaille tai välittäjille koituneista tappioista; K. on tietoinen siitä, että konkurssien ketjureaktion laukaisevien tappioiden mahdollisuuden, joka saattaisi kehittyä vakavaksi järjestelmäriskiksi, estämiseksi ei ole olemassa vuorenvarmaa keinoa, mutta on halukas kuitenkin minimoimaan sellaisen tapahtuman todennäköisyyden ja suojelemaan julkisia varoja, joita muuten saatettaisiin joutua käyttämään pelastusoperaatioihin; L. korostaa tästä syystä, että näillä markkinoilla toimivien yritysten ja järjestöjen on omaksuttava vastuullisempi asenne ja parannettava sisäistä valvontaansa, ensi kädessä varmistamalla, että kaikki johdon ja henkilökunnan jäsenet ovat täydellisesti perillä käsittelemiensä instrumenttien luonteesta; M. ottaa huomioon lukuisten yritysten ja asiantuntijajärjestöjen aloitteet ja jatkuvat yritykset, sekä Euroopassa että Yhdysvalloissa, riskinhallintajärjestelmän ja vapaaehtoisten ammatillista vastuuta koskevien sääntöjen laatimiseksi, jotka koskevat sisäisiä tarkastuksia sekä johdannaiskauppojen turvallista ja asianmukaista harjoittamista niin johtajien, valuutanmyyjien kuin käyttäjienkin osalta; N. kannattaa, edellisten kohtien hengen mukaisesti, mahdollisimman laajaa hyvän käytännön mukaisia menetelmiä koskevaa tiedotusta ja niiden käyttöönottoa markkinaosapuolten keskuudessa, ja on tietoinen valvonta- ja sääntelyjärjestelmien merkittävistä eroavuuksista maailmanlaajuisesti; O. on haluton rasittamaan johdannaisalaa syrjivillä, tarpeettomilla, kohtuuttomilla tai huonosti laadituilla säännöillä; haluaa, että johdannaisinstrumenttien uutuus ja moninaisuus voidaan käyttää mahdollisimman laajamittaisesti hyväksi säilyttäen kuitenkin transaktioiden turvallisuus ja rahoitusmarkkinoiden vakaus; kannattaa yhteistyön jatkamista ja lujittamista, kuten on jo tapahtunutkin, tällä alalla toimivien asiantuntijaelinten ja julkisten viranomaisten välillä; P. kannattaa sellaisen toimintaympäristön edistämistä, jolle on ominaista oikeudenmukainen kilpailu, syrjimättömyys ja tasa-arvoinen pääsy, jotta saavutettaisiin ne merkittävät edut, jotka ovat ominaisia johdannaisten asianmukaiselle käytölle; tähän on pyrittävä huolehtimalla markkinoiden jatkuvasta, sujuvasta ja turvallisesta toiminnasta, mikä edellyttää kirjanpidon, ilmoitusvelvollisuuden ja valvontasääntöjen yhdenmukaistamista ja ajantasaistamista Euroopassa ja myöhemmin myös maailmanlaajuisesti sillä tavoin, että uusien rahoitusvälineiden luomiseen ja niiden seurauksiin kiinnitetään asiaankuuluvaa huomiota; Q. haluaa vakuuttaa Euroopan kansalaiset siitä, että kaikki heidän uudistuvien rahoitusmarkkinoiden turvallisuutta ja vakautta kohtaan mahdollisesti tuntemansa pelot käsitellään mahdollisimman korkealla tasolla asiaankuuluvan huolellisesti, ja lähettää kaikille päättäjille maailman painopistealueilla, etenkin Yhdysvalloissa ja Japanissa, voimakkaan viestin maailmanlaajuisen yhteensovittamisen tarpeesta, jotta rahoitusuudistusten tuloksista voidaan nauttia tasapainoisen kasvun olosuhteissa; pyytää tästä syystä Baselin pankkivalvontakomiteaa tehostamaan nykyistä työtään tämän suuntaisesti; R. tukee seuraavia valvontaa ja sääntelyä koskevia tavoitteita: a) rahoitusjärjestelmän vakauden säilyttäminen, b) EU:n pankki- ja rahoitusmarkkinoiden tehokkuuden ja kilpailukyvyn parantaminen, c) kuluttajien suojelu petoksilta ja vilpillisiltä liiketavoilta, d) julkisten varojen mahdollisimman laajamittainen suojelu huonoon liikkeenjohtoon liittyviltä tappioriskeiltä; S. on tietoinen siitä, että edellä mainitut johdannaisiin liittyvät tavoitteet eivät ole saavutettavissa, jos rahoitusmarkkinoiden nykyistä kansallista ja yhteisöllistä sääntely- ja valvontajärjestelmää ei paranneta huomattavasti seuraavista syistä: a) johdannaiset ovat monimuotoisuutensa, jatkuvan uudistumisensa ja maailmanlaajuisen käyttönsä vuoksi lisänneet riskinhallintaa ja järjestelmäriskiä, b) johdannaiset ovat osaltaan vaikuttaneet siihen, että rajat pankkien, välittäjien ja erikoistuneiden rahoitusyhtiöiden välillä ovat hämärtyneet, c) olemassa oleva lainsäädännöllinen menettely on kohtuuttoman kömpelö ajatellen nopeutta, jolla rahoitussektori kehittyy eri puolilla maailmaa luotaessa uusia rahoitustuotteita ja erityisesti johdannaisia kehitettäessä; 1. Pyytää Euroopan komissiota jättämään vuotta 1996 koskevassa toimintaohjelmassaan ehdotuksia seuraaviin tavoitteisiin pyrkimiseksi: a) koontamaan ne vapaaehtoisia käyttäytymissääntöjä koskevat ehdotukset, joita eri asiantuntijajärjestöt ovat tähän mennessä esittäneet johdannaisinstrumenttien markkinoilla toimiville johtajille, myyjille ja käyttäjille, täydentämään tarvittaessa tällaisia sääntöjä ja muotoilemaanne käyttäytymissäännöiksi, b) mukauttamaan yhtiöiden vahvistettua tilinpäätöstä koskevat kirjanpito- ja ilmoitusmääräykset vastuusitoumusten ja varojen sekä varsinkin johdannaisinstrumenttien erityisten luonteenpiirteiden mukaisiksi, mihin liittyy käytännön kannalta mahdollisimman laajamittainen markkinahintaan arvostuskäytäntöjen käyttö ja minkä tarkoitus on kannustaa jäsenvaltioita pikaisesti selkiyttämään lainsäädäntöään ja saattamaan se ajantasalle ja tältä pohjalta etenemään kirjanpitomääräysten yhdenmukaistamiseen sisämarkkinoiden koko alueella, c) nostamaan rahoitusta välittävissä ja sen lopullisina käyttäjinä olevissa yhtiöissä toimivien johtajien ja johdannaisinstrumenttien myyjien koulutusvaatimuksia luomalla Euroopan laajuinen yhtenäinen ammattitutkinto, ja siihen saakka kunnes tämän tutkinnon valmistelu on saatettu tyydyttävästi päätökseen, ottamaan käyttöön johdannaisiin liittyvää materiaalia kaikissa asiaankuuluvissa ammattitutkinnoissa, d) lujittamaan netotusjärjestelyiden pätevyyttä, jotka kattavat johdannaissopimukset, ja rohkaisemaan luoton riskipitoisuutta vähentävien menetelmien käyttöä mukaan lukien, missä se on mahdollista, alan esittämät aloitteet sopivien selvitysjärjestelyjen perustamiseksi, e) etenemään siihen suuntaan, että a), b) ja d) -kohtien mukaiset toimenpiteet kattavat kokonaan paitsi pankit myös kaikentyyppiset rahoitusyhtiöt tai muut yhtiöt, jotka käyvät kauppaa johdannaisilla riippumatta siitä, toimivatko ne välittäjinä vai loppukäyttäjinä, kiinnittäen huomiota niiden kokoon ja erikoisalaan; Tarkasteltaessa edellä mainittuja a), b), d) ja e) -kohtia valuutta- ja OTC- johdannaissopimukset on muistettava erottaa toisistaan ja mukauttaa asiaankuuluvat määräykset sen mukaisesti; 2. Pyytää komissiota selvittämään sellaisen mekanismin mahdollisuutta, jonka avulla erilaisiin johdannaisiin liittyvät erityiset riskit voidaan arvioida ja julkisesti luokitella; 3. On huolissaan johdannaiskauppojen keskittymisestä harvojen tarjoajien käsiin ja pyytää komissiota tutkimaan tämän keskittymisen mahdollisia vaikutuksia Euroopan unionissa; 4. Pyytää komissiota valmistelemaan ja toimittamaan Euroopan parlamentille ja neuvostolle säännöllisiä kertomuksia johdannaismarkkinoiden kehityksestä käyttämällä kaikkia saatavilla olevia tilastoja ja aloittamalla lisätietojen keräämisen aina tarpeen vaatiessa sekä ottamalla erityisesti huomioon Baselin pankkitarkastuskomitean neljännesvuosittaiset kertomukset; 5. Pyytää komissiota valmistelemaan ja toimittamaan Euroopan parlamentille ja neuvostolle kertomuksen johdannaisten mahdollisista järjestelmäriskeistä; 6. Pyytää talous- ja raha-asioita sekä teollisuuspolitiikkaa käsittelevän valiokuntansa raha-asiain alivaliokuntaa pyrkimään heti yhteyden luomiseen asiaankuuluvalla tasolla Yhdysvaltojen kongressin ja Japanin valtiopäivien kanssa, jotta voitaisiin saavuttaa yhteinen, maailmanlaajuisesti yhteensovitettu aloite edellä mainittujen pyrkimysten edistämiseksi, jonka tavoitteena on johdannaisten kauppaa ja käyttöä koskevien maailmanlaajuisten käyttäytymissääntöjen luominen; 7. Kehottaa puhemiestään välittämään tämän päätöslauselman neuvostolle, Euroopan komissiolle, Euroopan rahapoliittiselle instituutille, Baselin pankkivalvontakomitealle, Yhdysvaltojen kongressille, Japanin valtiopäiville ja parhaillaan johdannaisinstrumentteja koskevien tutkimusten parissa työskenteleville kansallisille parlamenteille.